স্যাফ্রন অ্যালড্রিজ

স্যাফ্রন অ্যালড্রিজ (জন্ম ১৯৬৮) হলেন একজন ইংরেজ ফ্যাশন মডেল, ফ্রিল্যান্স সাংবাদিক এবং সমাজকর্মী। মাত্র ১৬ বছর বয়সে মডেলিং জগতে প্রবেশ করে তিনি ১৯৯০-এর দশকে র‍্যালফ লরেনের সাথে কাজ করে ব্যাপক পরিচিতি লাভ করেন। তার ভাইদের মধ্যে রয়েছেন ফ্যাশন ফটোগ্রাফার মাইলস অ্যালড্রিজ এবং সৎবোনদের মধ্যে রয়েছেন মডেল লিলি অ্যালড্রিজ ও রুবি অ্যালড্রিজ।

 প্রারম্ভিক জীবন 
উত্তর লন্ডনের পার্লামেন্ট হিলে জন্মগ্রহণকারী অ্যালড্রিজ ছিলেন গ্রাফিক ডিজাইনার অ্যালান অ্যালড্রিজ এবং রিটা ফারথিং এর কন্যা। ১৩ থেকে ১৬ বছর বয়স পর্যন্ত তিনি ক্যামডেন লক মার্কেটে কাজ করতেন এবং অনেকেই তাকে মডেল হওয়ার পরামর্শ দিতেন। সেখানে একটি দোকানে কাজ করা এক মেয়ের মাধ্যমে তিনি 'টেক টু' মডেলিং এজেন্সির সাথে পরিচিত হন এবং তারা তাকে গ্রহণ করে।

 কর্মজীবন 
১৬ বছর বয়সে দ্য ফিল্ড ম্যাগাজিনের জন্য গহনার মডেল হিসেবে অ্যালড্রিজ তার কর্মজীবন শুরু করেন।

১৭ বছর বয়সে তিনি র‍্যালফ লরেনের প্রচারণায় কাজ করার সুযোগ পান। তার এক বন্ধুর পরিচিত আলোকচিত্রী ব্রুস ওয়েবার এই প্রচারণার দায়িত্বে ছিলেন, যার সুবাদে অ্যালড্রিজ এতে অতিরিক্ত শিল্পী হিসেবে অংশ নেন। এই কাজের মাধ্যমেই তিনি র‍্যালফ লরেনের সাথে প্রথম চুক্তিবদ্ধ হন এবং পরবর্তীতে ব্র্যান্ডটির অন্যতম প্রধান মুখ হিসেবে জনপ্রিয়তা অর্জন করেন।

তিনি বারবেরি, জিয়ানফ্রাঙ্কো ফেরে, হ্যারডস, লা পার্লা, ওলে, র‍্যালফ লরেন, সেলফ্রিজেস, লরা বিয়াজিওত্তির মতো বিখ্যাত ব্র্যান্ডের বিজ্ঞাপন প্রচারণায় কাজ করেছেন এবং ইতালীয় ও ব্রাজিলীয় ম্যাগাজিনের প্রচ্ছদে স্থান পেয়েছেন। ১৯৯৩ সালে তিনি প্রথম ফ্যাশন মডেল হিসেবে ইতালীয় ম্যাগাজিন দোনার প্রচ্ছদে শিশুকে কোলে নিয়ে ছবি তোলেন।

প্রায় দুই দশক মডেলিং করার পর, অ্যালড্রিজ শিশুদের জন্য একটি চ্যারিটি খোলার উদ্যোগ নেন। ১৯৯৮ সালে তিনি থ্রু দ্য আইজ অফ আ চাইল্ড নামে একটি তহবিল সংগ্রহ প্রকল্প উপস্থাপন করেন, যার আয় এনএসপিসিসিতে দান করা হয়। অ্যালড্রিজ ক্যানন ইনককে ২০০টি ক্যামেরা দানে রাজি করান, যা ৩ থেকে ১২ বছর বয়সী শিশুদের মধ্যে বিতরণ করা হয়। তারা যা খুশি ছবি তুলতে পারত, তবে শর্ত ছিল বড়দের সাহায্য নেওয়া যাবে না। সেরা ২০০টি ছবি প্রদর্শন করা হয় এবং একটি কফি-টেবিল বইয়ে সংকলিত হয়। চ্যারিটি ডিনার এবং নিলামসহ (যেখানে হিউ গ্রান্ট, গুইনেথ পলট্রো, ব্রায়ান অ্যাডামস এবং স্টিং এর মতো তারকারা উপস্থিত ছিলেন) এই প্রকল্পটি দেড় লক্ষ পাউন্ড সংগ্রহ করে। পরবর্তী বছরগুলোতে এই প্রচারণা বিশ্বব্যাপী অনুষ্ঠিত হয়। স্বামী ইয়ান ওয়েসের সাথে অ্যালড্রিজ এআরকে এর জন্যও কাজ করেন।

 ব্যক্তিগত জীবন 
আট বছর বয়সে বাবা-মায়ের বিচ্ছেদের পর অ্যালড্রিজ উত্তর লন্ডনে তার মা এবং ভাই মার্ক ও মাইলস অ্যালড্রিজের সাথে বেড়ে ওঠেন। লস অ্যাঞ্জেলেসে বাবার দ্বিতীয় বিবাহের সূত্রে মডেল লিলি অ্যালড্রিজ এবং রুবি অ্যালড্রিজ তার সৎবোন হন।

মডেলিং ক্যারিয়ারের দীর্ঘ সময় ধরে তিনি আত্মবিশ্বাসের অভাবে ভুগেছেন। মার্চিওনেস বিপর্যয়ে তার সেরা বন্ধুর মৃত্যু এবং ১৯৯২ সালে ওভারিয়ান বা ডিম্বাশয়ের ক্যান্সারে মায়ের মৃত্যু তাকে গভীরভাবে প্রভাবিত করে। মডেলিং করার সময় ১৯৯৩ সালে সঙ্গী সাইমন অ্যাস্টায়ারের সন্তানের মা হন অ্যালড্রিজ; তার প্রথম সন্তানের নাম মাইলো। এক বছর পর তিনি মিডিয়া নির্বাহী টোবি কনস্টানটাইনকে বিয়ে করেন এবং ১৯৯৭ সালে তাদের দ্বিতীয় পুত্র ফিন কনস্টানটাইনের জন্ম হয়। তবে শেষ পর্যন্ত এই বিয়ে বিচ্ছেদে গড়ায়। ২০১২ সালে তিনি অর্থায়নকারী ইয়ান ওয়েসকে বিয়ে করেন।

 তথ্যসূত্র 

 বহিঃসংযোগ 

স্যাফ্রন
বিষয়শ্রেণী:ইংরেজ নারী মডেল
বিষয়শ্রেণী:জীবিত ব্যক্তি
বিষয়শ্রেণী:লন্ডনের মডেল
বিষয়শ্রেণী:হ্যাম্পস্টেডের ব্যক্তি
বিষয়শ্রেণী:শিশু অধিকার কর্মী
বিষয়শ্রেণী:১৯৬৮-এ জন্ম